ГЪАЛБАЦ1ИЛ БАДИСАН БЕЦ1Ц1АРАБ МАГ1У.

Х1абиб , рек1ел т1инда т1ун араб т1огьохъ,

Т1олеб маг1у бихьун г1одана г1алам,

Дуниял х1айранаб доб бергьенлъиялъ,

Дур бихьич1еб рохел унтана каранлъ.

Дуца квер борхана, воре рохуге,

Хирияв дир эмен гьеч1ин вихьулев,

Кьабуге дие хъат, рорхуге кверал,

Рух1 дие кьун тарас танин дун рехун.

Т1ок1алъ каранде къан, къвал бан баркизе,

К1анц1ун вач1инаро мугъ ч1валеб кьуру,

Т1ад бугеб гурдеялъ дур г1ет1ги бац1ц1ун,

Г1адамал х1айранаб г1амал гьабизе.

Дов эмен вук1ана , мисал вук1ана,

Васалги рехун тун, тирун ч1аразе,

Дов гъалбац1 вук1ана, ралъад вук1ана,

Рокьи г1агаразе кьезе лъач1езе.

Дос дуй дарсал кьуна г1аданлъиялъул,

Г1адамазда гьоркьов къадру-ассалъул,

Дос ях1 бугелаца кодоб босизе,

Куцарал васазул мисал нахъ тана.

Сабру гьабе , Х1абиб, зах1малъаниги,

Дуе г1адаб.давла щварал ц1акъ дагьал,

Гьеб рехун лъимал тун, тирулел ругез,

Босизе те дарслъун, намус-ях1алъе.

Гьале гъалбац1алъул бадиса араб,

Бух1араб маг1удал ах1и нужее,

Х1урмат гьабейилан ч1аго рук1адго,

Г1умру нужей кьурал эбел-инсуе.